1. ปัจจัยความเสี่ยง

เนื่องจากบริษัทดำเนินธุรกิจด้านการให้บริการ ให้เช่าโกดังเก็บสินค้า ขนถ่ายสินค้าและ
ให้บริการท่าเทียบเรือ
ดังนั้นการให้บริการที่ดีและการดูแลเอาใจใส่ต่อสินค้าที่มาใช้บริการตลอดจนการรับผิดชอบต่อสินค้าตั้งแต่การนำเข้ามาในสถานที่เก็บพักจนถึงเสร็จสิ้นการส่งมอบ
ขึ้นเรือเดินสมุทรเพื่อดำรงไว้ซึ่งผลประโยชน์ของลูกค้าและผู้ที่มีส่วนเกี่ยวข้อง
จึงเป็นสิ่งสำคัญที่จะทำให้เกิดความเชื่อมั่นในการนำสินค้าเข้ามา
ใช้บริการและเป็นการสร้างความเชื่อถือให้เกิดความสัมพันธ์อันดีที่จะใช้บริการของบริษัทต่อไปอีกเป็นเวลายาวนาน
อันจะมีผลไปถึงการ สร้างผลกำไรให้แก่ผู้ถือหุ้นของบริษัท
ดังนั้นในส่วนของปัจจัยความเสี่ยงอันอาจจะเกิดขึ้นได้กับบริษัทและบริษัทย่อยซึ่งหากเกิดขึ้นอาจมีผลกระทบต่อการดำเนินงานและ/หรือฐานะการเงินทำให้ไม่เป็นไปตามที่ควรจะเป็นในสถานการณ์ปกติและ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัทซึ่งสามารถสรุปพอสังเขปได้ดังนี้

1. ความเสี่ยงในด้านการปรับเปลี่ยนของเงื่อนไขสัญญาส่งมอบสินค้า

ธุรกิจให้บริการด้านการขนถ่ายสินค้าต้องขึ้นอยู่กับเจ้าของสินค้าที่ทำสัญญาขายสินค้าให้แก่ลูกค้าที่อาจจะมีการปรับเปลี่ยนเงื่อนไขการส่งมอบสินค้าซึ่งเดิมมีการกำหนดปริมาณส่งมอบสินค้าต่อวันและสถานที่ส่งมอบ
ปัจจุบันผู้ซื้อมีการปรับเปลี่ยนสัญญาโดยกำหนดปริมาณการทำงานขนถ่ายสินค้าให้ได้จำนวนต่อวันให้มากขึ้นเพื่อเป็นประโยชน์และเป็นการลดต้นทุนในด้านการเช่าเรือ
ดังนั้นในส่วนของบริษัทจึงต้องทำการปรับปรุงระบบการส่งมอบตลอดจนใช้เครื่องจักรเข้ามาทดแทนกำลังคนให้สอดคล้องกับการปรับเปลี่ยนดังกล่าว
ซึ่งส่งผลกระทบมาถึงต้นทุนในการทำงานของบริษัทให้สูงขึ้นไปด้วย
บริษัทจึงต้องบริหารด้านการให้บริการด้านคลังสินค้า ท่าเทียบเรือกับลูกค้าภายนอกได้แก่ ข้าวสาร
น้ำมันพืช ตลอดจนสินค้าที่เป็นพืชผลทางการเกษตรอื่นๆ
เพิ่มขึ้นเพื่อเป็นการชดเชยรายได้ที่ลดลงจากการให้บริการสินค้าน้ำตาล

2. ความเสี่ยงในด้านการปฏิบัติการ

บริษัทให้ความสำคัญกับการบริหารความเสี่ยงทางด้านปฏิบัติการ
โดยการตรวจสอบและบำรุงรักษาเครื่องจักรอุปกรณ์ เช่น ระบบสายพานลำเลียง
ระบบยกรถบริเวณสถานีเทน้ำตาล ตลอดจนเครื่องจักรกลต่างๆ ที่ใช้ในระบบขนถ่ายสินค้า
มีการตรวจสอบ ตามกำหนดเวลา
ทั้งนี้ยังเป็นการควบคุมเพื่อมิให้เกิดความสูญเสียต่อการให้บริการหรือเกิดความบกพร่องระหว่างปฏิบัติงาน
นอกจากนี้ยังมีการเตรียมความพร้อมในการปฏิบัติตามแบบฉุกเฉิน เช่น
จัดให้มีการอบรมการป้องกันอัคคีภัย
การอพยพคนงานในกรณีเกิดภัยฉุกเฉินที่เกิดขึ้นโดยมิได้คาดการณ์ให้ได้รับความปลอดภัย
มีการจัดทำประกันภัยเพื่อคุ้มครองความเสี่ยงทั้งในด้านทรัพย์สินตลอดจนตัวพนักงานที่จะต้องปฏิบัติงานในส่วนที่มีความเสี่ยง
เช่น พนักงานที่ต้องทำงานบนที่สูง หรือผู้ที่ต้องใช้เครื่องจักรกลตลอดจนการใช้ยานพาหนะต่างๆ

3. ในด้านข้อบังคับเกี่ยวกับสิ่งแวดล้อมและความปลอดภัย

การดำเนินธุรกิจของบริษัทต้องปฏิบัติตามกฎหมายและข้อบังคับเกี่ยวกับผลกระทบต่อสิ่งแวดล้อมและชีวอนามัยของชุมชน
บริษัทดำเนินธุรกิจเกี่ยวกับการขนถ่ายสินค้า
ซึ่งไม่มีความเกี่ยวข้องกับระบบการขับน้ำเสียออกจากโรงงาน แต่ก็มิได้นิ่งนอนใจ บริษัทฯ
ดำเนินการให้มีการเก็บตัวอย่างน้ำจากบริเวณท่าเทียบเรือและบริเวณต่างๆ
ภายในบริษัทส่งไปทำการวิเคราะห์ผลคุณภาพน้ำให้อยู่ในระดับ
ที่ยอมรับเพื่อมิให้เกิดผลกระทบต่อน้ำในแม่น้ำและต้องเป็นที่ยอมรับของชุมชนรอบบริเวณสถานที่ประกอบการด้วย
มีการตรวจติดตามตรวจสอบคุณภาพแก้ไขและป้องกัน
มีการจัดทำรายงานเสนอต่อสำนักงานพาณิชยนาวี กระทรวงคมนาคม
โดยมีผลจากการตรวจสอบประเมินที่มีผลกระทบต่อสิ่งแวดล้อมเป็นไปตามมาตรฐานตามที่ทางราชการกำหนดไว้มาโดยตลอด

4. แหล่งเงินทุนและอัตราแลกเปลี่ยน

แหล่งเงินทุนเป็นส่วนหนึ่งที่มีความสำคัญต่อการดำเนินธุรกิจของบริษัทและบริษัทย่อยเป็นอย่างมาก
โดยเฉพาะในส่วนของโรงงานแป้งสาลีของบริษัทย่อยซึ่งต้องอาศัยวัตถุดิบข้าวสาลีจากต่างประเทศเป็นหลัก
การใช้เงินทุนหมุนเวียนในด้านวัตถุดิบมีจำนวนสูง ดังนั้นการบริหาร
ด้านอัตราแลกเปลี่ยนและอัตราดอกเบี้ยจึงเป็นส่วนสำคัญในด้านต้นทุนสินค้าตลอดจนการบริหารงานขายที่ดีมีความสัมพันธ์กับฝ่ายผลิต
ย่อมส่งผลถึงการหมุนเวียนของกระแสเงินสด
เพื่อให้เกิดความเชื่อถือจากสถาบันการเงินและมีผลถึงอัตราดอกเบี้ยโดยบริษัทฯและบริษัทย่อย
ได้รับความเชื่อถือและได้รับอนุมัติจากสถาบันการเงินเป็นอัตราดอกเบี้ยประเภทลูกค้าชั้นดี
ซึ่งเป็นส่วนหนึ่งที่จะทำให้ต้นทุนสินค้าต่ำลงและสามารถแข่งขันกับตลาดสินค้าประเภทเดียวกันได้
อันจะส่งผลถึงกำไรและเงินปันผลไปยังผู้ถือหุ้น

5. ความเสี่ยงด้านการจัดซื้อวัตถุดิบ

ต้นทุนซื้ออาจมีความเสี่ยงเกิดขึ้นได้จากการเปลี่ยนแปลงของค่าเงินบาท
แต่การบริหารการจัดซื้อที่ดีจะสามารถทำให้ลดความเสี่ยงได้
การควบคุมและบริหารจัดการควบคู่กับการเฝ้าระวังสังเกตการณ์ขึ้นลงของราคาพืชผลในตลาดซื้อขายล่วงหน้าจะสามารถใช้เป็นดัชนีชี้วัด
เพื่อลดความเสี่ยงในเรื่องนี้ได้
ดังนั้นการหลีกเลี่ยงความเสี่ยงจะกระทำด้วยการทำสัญญาจองซื้อเงินล่วงหน้าโดยไม่สั่งซื้อในลักษณะเก็งกำไร
แต่จะพิจารณาชื้อวัตถุดิบในช่วงฤดูที่ข้าวออกสู่ตลาดเพราะเป็นช่วงที่ราคาต่ำที่สุด

6. ความเสี่ยงด้านการให้สินเชื่อลูกค้า

ลูกค้าผู้ใช้แป้งสาลีจะมีความเสี่ยงในการให้สินเชื่ออยู่บ้างแต่เป็นอัตราส่วนที่ไม่สูงการให้สินเชื่อทั่วไปจะจัดเป็น
3 ประเภท กล่าวคือ ได้แก่เงินสด 7 วัน เงินเชื่อ 30 และ 60 วัน
การเก็บหนี้จะพบว่ามีจำนวนวันเฉลี่ยเก็บหนี้อยู่ระหว่างเกณฑ์ ± 45 วัน มีอัตราหนี้สูญไม่เกิน 0.1%
ซึ่งเกิดจากลูกค้ารายย่อยเป็นส่วนใหญ่และมักจะเกิดขึ้นในช่วงเวลาที่มีเศรษฐกิจผันผวน
แต่อาจกล่าวได้ว่าปัจจุบันบริษัทมีความเสี่ยงจากการ ให้สินเชื่อมีอยู่ในเกณฑ์ต่ำ

7. ความเสี่ยงด้านคุณภาพมาตรฐานสินค้า

เนื่องจากผลิตภัณฑ์สินค้าแป้งสาลี (บริษัทย่อย) ที่ขายอยู่มีความแตกต่าง
มีความได้เปรียบเสียเปรียบในด้านชื่อเสียง
ค่านิยมของตราสินค้าและมีอิทธิพลต่อปริมาณการขายไม่น้อย
ชื่อเสียงในอดีตและความสามารถในการยืนหยัดรักษาคุณภาพมาตรฐานให้มีความเสมอต้นเสมอปลายนับว่าเป็นเรื่องสำคัญ
สินค้าแป้งบางบริษัทสามารถทำกำไรขั้นต้น (Margin) ราคามากกว่าอีกหลายๆ ตรา
และพบว่ามีการขยายกำลังการผลิตมากขึ้นอย่างต่อเนื่อง
ในขณะที่บางบริษัทบางตราไม่เติบโตหรือเติบโตช้า
ดังนั้นความเสี่ยงในเรื่องคุณภาพสินค้ามีส่วนกระทบต่อการเติบโตของการขาย
การพัฒนาค้นคว้าวิจัยหรือการออกผลิตภัณฑ์ใหม่ๆ นับเป็นปัจจัยที่บริษัทต้องพิจารณากำหนดเป็นกลยุทธ
ทางการค้าที่จะช่วยให้ธุรกิจเติบโตและยั่งยืน

8. ความเสี่ยงด้านประสิทธิภาพการแข่งขัน

การตลาดยุคใหม่มีการแข่งขันสูง นวัตกรรมจากเทคโนโลยีใหม่ๆ
มีการพัฒนานำมาเป็นเครื่องมือทั้งใช้ในด้านการผลิตและบริการมากขึ้นๆ อาทิเช่น ระบบสารสนเทศ
ซึ่งช่วยในการสื่อสาร บันทึกเก็บข้อมูล มีความรวดเร็วและแม่นยำ ช่วยในการลดจำนวนบุคลากร
ลดต้นทุนค่าใช้จ่ายในงานผลิตและงานขายเป็นจำนวนมาก การเลือกสรรหาบุคลากรที่มีทักษะ
ความรู้ด้านการบริหารจัดการ ความเชี่ยวชาญจะสามารถสร้างผลิตภาพ
คุณภาพและประสิทธิภาพของกระบวนการผลิตให้ดีขึ้น
มาตรฐานสินค้าที่ปรับปรุงให้เหนือชั้นจะสามารถยืนอยู่แถวหน้าของคู่แข่งขันได้อย่างสง่าและเหมาะสม
การพัฒนามาตรฐานการผลิตให้ได้รับการยอมรับโดยมีหนังสือรับรองคุณภาพสุขอนามัย HACCP และ
GMP
เป็นการยกระดับความน่าเชื่อถือทำให้ได้รับความไว้วางใจจากลูกค้าและสามารถแข่งขันบนเวทีการค้าทั้งระดับภายในและภายนอกประเทศ
ดังนั้นอาจกล่าวได้ว่างานบริหารจัดการเป็นสิ่งสำคัญที่ทุกๆ
บริษัทจะต้องปรับตัวให้มีการใช้เทคโนโลยีอย่างเหมาะสม
มีระบบงานสารสนเทศที่เข้มแข็งและมีห้องปฏิบัติการพัฒนาผลิตภัณฑ์และวิเคราะห์ผลิตภัณฑ์ที่เหนือชั้นจะสามารถลดความเสี่ยง
ด้านการแข่งขันส่งผลให้เป็นข้อได้เปรียบในเชิงการค้ายุคใหม่

9. ความเสี่ยงด้านราคาขาย

เนื่องจากมีผู้ผลิตแป้งสาลีในประเทศไทยเพียง 10 ราย
บริษัทที่ดำเนินธุรกิจอยู่ก่อนซึ่งเป็นโรงงานขนาดใหญ่จะอาศัยความได้เปรียบจากการผลิตปริมาณมาก
(Economy of Scale) ร่วมมือกันในการกำหนดราคาขึ้นลง หรือกำหนดโควตาขาย
หรือใช้นโยบายการแถมสินค้าจำนวนมากๆ เพื่อกีดกันผู้ประกอบการรายใหม่ บริษัทฯ
จึงประสบความยากลำบากในการขายสินค้าในช่วงที่ราคาข้าวสาลีปรับตัวลดลง
เพราะต้องขายสินค้าบางชนิดในราคาเท่าทุน